Det var overraskelsernes aften, da sidste sæsons bedste håndboldhold spillede Super Cup torsdag aften. Først vandt Odense over Esbjerg i kvindernes første titelkamp, og derefter vandt GOG over Aalborg i herrernes kamp. - Jeg synes, GOG har stor ære af kampen, men jeg er voldsomt skuffet over Aalborg Håndbold. Jeg synes ikke, der er det initiativ i dem, der skal være. De laver over 15 tekniske fejl. Det er simpelthen for meget. Det var for hektisk, og det var for ustruktureret, siger TV 2 Sports håndboldekspert Bent Nyegaard, inden han tilføjer: - Men allermest skuffet er jeg over deres forsvarsspil. Vi ser eksempler, hvor de i løbet af ingenting mister en firemålsføring efter et par fejl i feltet og nogle hektiske aktioner, og så løber GOG, som vi kender dem. Det var meget skuffende at se, at Aalborg ikke kunne mere end det her. I første halvleg af kampen var Aalborg foran med et eller to mål stort set hele tiden. I anden halvleg voksede føringen til fire mål – 25-21. Men så ramte Aalborg en skidt periode, hvor afslutningerne ikke levede op til standarden fra tidligere i kampen, og efter seks GOG-scoringer og én fra Aalborg var fynboerne pludselig foran 27-26. - Langt hen ad vejen synes jeg ikke, det var så dårligt, siger Aalborg-profilen Henrik Møllgaard om forsvarsspillet. - Specielt i anden halvleg ser det fint ud, og der koster det omvendt dyrt, at vi laver mange fejl i den anden ende. Det er tidligt på sæsonen, og vi er i gang med at indarbejde det her, så jeg er ikke i chok over, at alt ikke sidder lige i skabet, siger Møllgaard. - Vi er gode, men vi har meget arbejde foran os. Vi er et halv nyt hold, og vi skal spille en lille smule anderledes, da det er nye typer, vi har fået ind. Det skal vi arbejde med. Aalborg får mulighed for at rejse sig allerede i den kommende weekend, hvor klubben møder Skjern i første runde af herreligaen. Kampen vises lørdag eftermiddag på TV 2 og TV 2 Play.
Aalborg Håndbold tabte onsdagens Super Cup-kamp mod GOG.